Saka (Latvija)

Saka () – gyvenvietė Latvijoje, Pietų Kuršo savivaldybėje, Sakos valsčiaus centras. Įsikūrusi Pajūrio žemumos Piemarės lygumoje, prie Tebros ir Durbės santakos, apie 4 km į pietvakarius nuo Paviluostos.

Yra valsčiaus administracija, Sakaslejos liuteronų ir Sakos baptistų bažnyčios, senienų saugykla, kempingas. Tebros ir Durbės santakoje stūkso Sakos piliakalnis, Tebros dešiniajame krante yra viduramžių pilies vieta. Per gyvenvietę eina regioninės reikšmės kelias Ventspilis (Lečiai)–Gruobinia (P111).

Saka (Saceze) paminėta 1229 ir 1230 m. kuršių žemių dalybų dokumentuose. Nuo XIII a. antros pusės iki Livonijos karo priklausė Kuršo vyskupui, nuo XV a. vidurio iki XVIII a. vidurio ją valdė Ostenų-Sakenų giminė. Sakos piliakalnyje stovėjo kuršių pilis, 1386 m. kitame Tebros krante minima mūrinė Sakos pilis, prie kurios buvęs uostas su švyturiu.S. Rusmanis, I. Vīks. „Kurzeme”. Ryga: „Latvijas enciklopēdija”, 1993, p. 14. ISBN 5-89960-030-6. Iki XVII a. Sakos uoste per metus apsilankydavo 50–150 laivų. 1659 m. švedai uostą sugriovė, o Sakos upę padarė netinkamą laivybai. Apie 1560 m. Sakoje pastatyta liuteronų bažnyčia, 1743 m. perstatyta, 1844 m. pristatytas bokštas.Sakaslejas Evaņģēliski luteriskā baznīca, Dienvidkurzeme Travel. Nuoroda tikrinta 2025-10-25. 1872–1967 m. veikė mokykla. 1932 m. šalia Sakos nutiesta Liepojos–Alsungos siaurojo geležinkelio (750 mm vėžės) linija, įrengta Sakos stotis (vėliau pertvarkyta į stotelę). 1944 m. linija nacių Vokietijos kariuomenės pertvarkyta į platųjį geležinkelį ir prailginta iki Ventspilio.Toms Altbergs, Karīna Augustāne, Ieva Pētersone, Dzelzceļi Latvijā, p. 166–173. VAS „Latvijas dzelzceļš”, apgāds „Jumava”, 2009. ISBN 978-9984-38-698-0. 1996 m. uždaryta, 2009 m. išardyta.Viktors Ulberts, Dzelzceļa līnija aiziet nebūtībā, liepajniekiem.lv, 2009-11-26. Nuoroda tikrinta 2025-10-14. Sovietmečiu buvo apylinkės centras ir kolūkio „Centība“ centrinė gyvenvietė. 1989 m. buvo 168 gyventojai.Sakas pagasts, Enciklopēdija „Latvijas pagasti”, t. 2 (M–Ž), p. 301–304. A/S „Preses nams”, 2002. ISBN 9984-00-436-8.

 Šaltiniai 

Kategorija:Pietų Kuršo savivaldybės gyvenvietės